ಕಲಬುರ್ಗಿ: ಅಭ್ಯರ್ಥಿಗಳ ಕೈ ಹಿಡಿದ ಮೀಸಲಾತಿ, ಸೋತು ಗೆದ್ದ ಅಭ್ಯರ್ಥಿಗಳು ಕಲಬುರ್ಗಿ: ಜಿಲ್ಲೆಯ ವಿವಿಧೆಡೆ ನಡೆದ ಗ್ರಾಮ ಪಂಚಾಯಿತಿ ಮತ ಎಣಿಕೆಯಲ್ಲಿ ಕೆಲವು ಅಭ್ಯರ್ಥಿಗಳು ಮೀಸಲು ಕ್ಷೇತ್ರದಲ್ಲಿ ಸೋತರೂ ಸಾಮಾನ್ಯ ಕ್ಷೇತ್ರಗಳಲ್ಲಿ ಗೆದ್ದಿದ್ದಾರೆ. ಚಿಂಚೋಳಿ ತಾಲ್ಲೂಕಿನ ಚಿಮ್ಮನಚೋಡ ಗ್ರಾಮ ಪಂಚಾಯಿತಿಯಲ್ಲಿ ಪರಿಶಿಷ್ಟ ಜಾತಿ ಮಹಿಳೆ ಕ್ಷೇತ್ರದಿಂದ ರುಕ್ಮಾಬಾಯಿ ಶಂಕರ 361 ಮತ ಪಡೆದು ಗೆದ್ದಿದ್ದರು. ಇವರ ಪ್ರತಿಸ್ಪರ್ಧಿ ಅನಿತಾ ರಾಜು 301 ಮತ ಪಡೆದು ಸೋತಿದ್ದರು. ಆದರೆ ಇವರು ಸಾಮಾನ್ಯ ಮಹಿಳೆ ಕ್ಷೇತ್ರದಲ್ಲಿ ಗೆಲುವು ಸಾಧಿಸಿದರು. ಇಲ್ಲಿ ಸಾಮಾನ್ಯ ಮಹಿಳೆಗೆ 2 ಸ್ಥಾನಗಳಿರುವುದರಿಂದ ಎರಡನೇಯ ಸ್ಥಾನ ಪಡೆದಿದ್ದ ಸನ್ರೀನ್ ಅರ್ಷದ್ ಕೂಡ ಆಯ್ಕೆಯಾಗಿದ್ದಾರೆ. ಚಿಂಚೋಳಿ ತಾಲ್ಲೂಕಿನ ದೇಗಲಮಡಿ ಗ್ರಾಮ ಪಂಚಾಯಿತಿಯ ನೀಮಾಹೊಸಳ್ಳಿ ಗ್ರಾಮದ ವಾರ್ಡನಲ್ಲಿ ಸಾಮಾನ್ಯ ಮಹಿಳೆ ಕ್ಷೇತ್ರಕ್ಕೆ ಪರಸ್ಪರ ವಿರುದ್ಧ ಸ್ಪರ್ಧಿಸಿದ್ದ ಇಬ್ಬರು ಅಭ್ಯರ್ಥಿಗಳು ಗೆಲುವು ಸಾಧಿಸಿದ್ದಾರೆ. ಇಲ್ಲಿ ರಿಜವಾನಾ ಬೇಗಂ ಮತ್ತು ಘಾಸಿಬೇಗಂ ಪರಸ್ಪರ ಸ್ಪರ್ಧಿಸಿದ್ದರು. ಇಲ್ಲಿ 394 ಮತ ಪಡೆದಿದ್ದ ರಿಜವಾನಾ ಗೆಲುವು ಸಾಧಿಸಿದರೆ, ಸಾಮಾನ್ಯ ಕ್ಷೇತ್ರದಲ್ಲಿ 381 ಮತ ಗಳಿಸಿದ್ದ ಘಾಸಿ ಬೇಗಂ ಸಾಮಾನ್ಯ ಸ್ಥಾನಕ್ಕೆ ಗೆಲುವು ಸಾಧಿಸಿದರು. ವಾಡಿ ಸಮೀಪದ ಇಂಗಳಗಿ ಗ್ರಾಮ ಪಂಚಾಯಿತಿಯ 3ನೇ ವಾರ್ಡ್ನಲ್ಲಿ ಮೀಸಲಾತಿ ಬಲದಿಂದ ಅಭ್ಯರ್ಥಿಯೊಬ್ಬರು ಗೆಲುವಿನ ನಗೆ ಬೀರಿದ್ದಾರೆ. ಮಲ್ಲಿನಾಥ ಸಿದ್ದರಾಮ ಅವರು ಹಿಂದುಳಿದ ವರ್ಗದಿಂದ ಸ್ಪರ್ಧಿಸಿ ಸೋಲು ಅನುಭವಿಸಿದ್ದರು. ನಂತರ ಸಾಮಾನ್ಯ ವರ್ಗದ ವಿಜೇತ ಅಭ್ಯರ್ಥಿ ಗಿರಿಸ್ವಾಮಿ ಅವರು ಪಡೆದ ಮತಗಳಿಗಿಂತ 59 ಮಠಗಳು ಅಧಿಕ ಪಡೆದಿದ್ದರಿಂದ ಗೆಲುವಿನ ನಗೆ ಬೀರಿದರು.